Folketing
2005-10-06

Vi ønsker ikke at skære ned, og vi tror ikke, at man via besparelser kan sikre fremtiden. Vi vælger den anden vej: Vi ønsker at reformere og investere for at sikre en tryg fremtid, og derfor har vi fremlagt et samlet forslag til velfærdsreformer. Derfor har vi fremlagt et finanslovforslag, hvor vi investerer massivt i uddannelse og i forskning, samtidig med at vi har penge til fortsat at betale af på vores gæld. Socialdemokraterne mener, at vi skal ruste danskerne til globaliseringen, og derfor skal vi investere i uddannelse og forskning. Desværre vælger regeringen en anden vej. Regeringen har valgt at sætte Danmark på standby. På finansloven for 2006 har regeringen kun afsat 10 mio. kr. ekstra til uddannelse. Det svarer til 30 ekstra lærere, men det skaber ikke uddannelse i verdensklasse, det er for dårligt, og vi spørger: Hvorfor følger der ikke handling efter de fine ord om mere uddannelse, som statsministeren fremhævede i sin åbningstale i tirsdags? Socialdemokraterne vil også investere i vores fælles natur og miljø.